21/2019. (III. 06.) OBT határozat
OBH utasítás véleményezéséről
Az Országos Bírói Tanács nem támogatja az OBH elnökének a bírósági szervezetben működő szakmai hálózatokról szóló 3/2019. (I. 24.) OBH utasítását.
A bíróságok szervezetéről és igazgatásáról szóló 2011. évi CLXI. törvény (Bszi.) általános indokolása világosan megfogalmazza, hogy a 2012-ben felállított igazgatási modellben a Kúria elnöke a szakmai vezetésért felelős, míg az OBH elnöke az igazgatási kérdésekben dönt. Ezzel a jogalkotó egy tiszta konstrukciót kívánt létrehozni, amelyben a szakmai és igazgatási hatáskörök nem keverednek.
Az OBH elnökének utasítása nem kizárólag az Országos Bírósági Hivatal egyes igazgatási hatásköreihez (pl. képzés, jogszabály-véleményezés) kapcsolódó, hanem általánosságban, akár a bíróságok ítélkezési tevékenységének ellátásával összefüggésben is lehetőséget biztosít szakmai hálózatok létrehozására.
A Bszi. 24. § (1) bekezdés d) pontja szerint a Kúria jogosult joggyakorlat-elemzés folytatására a jogerős vagy véglegessé vált határozattal befejezett ügyekben, és ennek keretében a bíróságok ítélkezési gyakorlatának a feltárására. A szabályzat nem zárja ki azt a lehetőséget, hogy az OBH elnöke által létrehozott szakmai hálózat ezzel konkuráló tevékenységet végezhessen, amely a jogalkotó szándékával ellentétes.